BBIK วิ่ง 3% ลุ้นกำไรปี 66 ทะลุ 250 ลบ. โต 82% โบรกชูเป้า 165 บ.
BBIK บวก 3% เก็งรายได้ปี 66 ทะลุพันล้าน โบรกคาดกำไรโต 82% ส่วนปี 67 โต 45% แนะนำราคาเป้าหมาย 165 บ.
BBIK บวก 3% เก็งรายได้ปี 66 ทะลุพันล้าน โบรกคาดกำไรโต 82% ส่วนปี 67 โต 45% แนะนำราคาเป้าหมาย 165 บ.
31 ม.ค. 2566

ผู้สื่อข่าวรายงานว่า วันนี้ (31 ม.ค.66) ราคาหุ้น บริษัท บลูบิค กรุ๊ป จำกัด (มหาชน) หรือ BBIK ณ เวลา 11:28 น. อยู่ที่ระดับ 136 บาท บวก 4.50 บาท หรือ 3.42% สูงสุดที่ระดับ 137.50 บาท ต่ำสุดที่ระดับ 132 บาท ด้วยมูลค่าการซื้อขาย 49.95 ล้านบาท

โดยก่อนหน้านี้ นายพชร อารยะการกุล ประธานเจ้าหน้าที่บริหาร BBIK ระบุว่า แนวโน้มผลการดำเนินงานในไตรมาส 4/65 คาดยังคงเติบโตได้ตามเป้าหมายที่วางไว้ ส่วนในปี 66 คาดรายได้อยู่ที่ระดับกว่า 1,000 ล้านบาท หรือเติบโตมากกว่า 1 เท่าตัว
ทั้งนี้ ณ สิ้นปี 65 บริษัทฯ มีมูลค่างานในมือ (Backlog) มูลค่ารวมกว่า 600 ล้านบาท ซึ่งส่วนใหญ่เป็นงานในส่วนเอกชนราว 95% และจะทยอยรับรู้รายได้ต่อเนื่อง และเชื่อว่าในอนาคตจะมีมูลค่างานใหม่ๆ เข้ามาเพิ่มเติม โดยในส่วนของเวียดนามคาดว่าจะมีดีลโครงการใหญ่ช่วงไตรมาส 2/66
นอกจากนั้นบริษัทฯ ยังอยู่ในระหว่างเจรจาลงทุนหรือเข้าซื้อกิจการเพิ่มเติมในธุรกิจเซอร์วิส และธุรกิจแพลตฟอร์ม โดยตั้งเป้าปิดดีล M&amp;A และ JV ขนาดใหญ่เฉลี่ยปีละ 1-2 ดีล สำหรับแหล่งเงินลงทุนจะมาจากกระแสเงินสดของบริษัทฯ และการกู้เงินจากสถาบันการเงิน
บล.ดาโอ (ประเทศไทย) ระบุในบทวิเคราะห์ว่า คาดกำไรปี 66 จะอยู่ที่ 252 ล้านบาท เพิ่มขึ้น 82% จากงวดเดียวกันของปีก่อน ส่วนกำไรปี 67 อยู่ที่ 365 ล้านบาท เพิ่มขึ้น 45% จากงวดเดียวกันของปีก่อน คงคำแนะนำ “ซื้อ” และราคาเป้าหมาย 165 บาท
อย่างไรก็ดีทางฝ่ายวิจัยยังชอบ BBIK โดยมี key catalyst จากการเติบโตทั้ง organic และ inorganic growth ซึ่งจะทำให้กำไรที่ยังคงเติบโตโดดเด่นทำสถิติสูงสุดใหม่ได้ต่อเนื่อง